Video Sorin Anghel, ucis cu sânge rece de fiii "vrăjitoarei" Sidonia. Cei trei fraţi l-au atacat pe furiş şi l-au înjunghiat, apoi au fugit
Noi imagini şocante cu crima de la hotelul de lux de la Padina! Procurorii au acum probe clare că fiii vrăjitoarei Sidonia, care au ucis cu maceta un bărbat, nu au fost în legitimă apărare, cum susţineau. Noua filmare îi arată cum lovesc cu sălbăticie victima deja înjunghiată, care abia se mai ţinea pe picioare.
Imaginile arată cum victima, Sorin Anghel, tatăl a doi copii, iese cu ultimele puteri din barul în care fusese atacat cu puţin timp înainte, cu maceta, de trei dintre fiii vrăjitoarei Sidonia.
Filmarea primită pe Fii Observator demonstrează că suspecţii - Solomon, George Armando şi Louis Justin - îl lovesc lovesc violent, cu pumnii şi picioarele, pe bărbatul care agoniza. Nu se opresc nici când acesta se prăbuşeşte la pământ din cauza hemoragiei şi a loviturilor dure.
Sorin Anghel a fost înjunghiat de șase ori, după ce a încercat să-și apere soția
Ana Grigore, reporter Observator: Imaginile filmate în curtea hotelului de patru stele contrazic declaraţiile pe care fraţii Fabian le-au făcut încă pe tot parcursul acestei anchete. Deşi şi-au susţinut vehement nevinovăţia, loviturile demonstrează contrariul. Mai ales că au fost aplicate după ce victima a fost înjunghiată în interiorul barului de şase ori.
Victima a fost înjunghiată cu maceta pentru că şi-a apărat soţia - a ripostat când cei trei agresori au făcut comentarii jignitoare pe seama femeii.
Fiii vrăjitoarei Sidonia l-au atacat instantaneu, în toiul unei petreceri de Ziua îndrăgostiţilor, care a avut loc luna trecută, la un hotel de lux din staţiunea Padina. După loviturile primite, victima s-a prăbuşit, în agonie, în spatele barului.
Cei trei frați au fost arestați pentru 30 de zile
După atac, cei trei tineri au profitat de haosul creat. S-au urcat într-un bolid şi au încercat să fugă. Au fost prinşi de poliţişti la mai bine de 20 de kilometri distanţă, pe drumul spre Sinaia. Aveau hainele pline de sângele victimei.
Cei trei fraţi, obişnuiţi cu o viață de lux, cu mașini de fițe și vacanțe foarte scumpe, sunt acum acuzaţi de omor şi folosirea de obiecte periculoase şi au fost arestaţi pentru 30 de zile. Avocaţii lor au contestat însă decizia.